|  |
| --- |
| AsHa yhteistyöryhmä  3.2.2014  Hyväksytty kirjaston johtokunnan kokouksessa 12.2.2014. |



|  |
| --- |
| Kokoelmapolitiikka |
| 2014 – 2018 |

**Sisällysluettelo**

1. Johdanto

1.1. Kokoelmapolitiikka

1.2. Kokoelmapolitiikan tausta

1.3. Politiikan toteuttaminen

2. Läpileikkaus asiakaskunnasta

3. Aineistojen hankinta ja valinta

3.1. Hankintakanavat

3.2. Hankintaehdotukset

3.3. Yleiset valintaperiaatteet

3.4. Rajoitukset

3.5. Päällekkäistuotanto

3.6. Poistot

4. Kuvaus aineistoista ja kokoelmista

4.1. Äänikirjat

4.2. DaisyTrio -kirjat

4.3. Pistekirjat

4.4. Elektroniset kirjat

4.5. Koskettelukirjat ja Luetaan yhdessä -kirjat

4.6. Julkaisuformaattien tulevaisuus

4.7. Kokoelman historia

5. Taulukot

Kirjakokoelma 2008 – 2012

Kauno- ja tietokirjallisuuden hankinta kirjakokoelmaan 2003 – 2012

Aktiivisten asiakkaiden määrän, lainojen ja kirjahankinnan kehitys

Aktiivisten asiakkaiden määrän ja kokoelman kehitys

Kokoelman käytön tilastoja

# 1. Johdanto

## 1.1. Kokoelmapolitiikka

Kokoelmapolitiikassa määritellään mitä aineistoja Celia-kirjastoon hankintaan sekä miten kokoelmia arvioidaan ja kehitetään. Kokoelmapolitiikan tavoitteena on varmistaa, että kokoelma omalta osaltaan toteuttaa Celian toiminta-ajatusta ja strategiaa.

Kokoelman tarkoitus on vastata asiakkaiden erilaisiin, usein ristiriitaisiin ja jatkuvasti moninaistuviin tarpeisiin sekä mahdollistaa erilaisten palvelusisältöjen tuottaminen. Päästäkseen päämääräänsä kokoelman tulee olla laaja-alainen ja monipuolinen sekä tasapainoinen suhteessa asiakasryhmien kokoon, lainauskäyttäytymiseen ja tiedontarpeisiin. Lainattava kokoelma ja sen kartuttaminen on keskeinen osa Celian palvelukokonaisuutta.

Kokoelmapolitiikassa määritellään lainattavan kauno-, tieto- ja ammattikirjallisuuden hankinta ja kokoelmien kehittäminen. Koulu- ja oppikirjoihin liittyvät linjaukset määritellään tuotantopolitiikassa.

Kokoelmapolitiikka laaditaan osana asiakkuudenhallinnan kokonaisstrategiaa. Päävastuu politiikan laatimisesta on asiakkuusjohtajalla. Politiikan hyväksyy johtokunta ja politiikan tarkemmat sovellusohjeet määritellään kirjastossa. Politiikan toteuttamisesta ja tavoitteiden saavuttamisesta vastaa kokoelmapäällikkö. Kokoelmapolitiikka tarkistetaan säännöllisesti.

## 1.2. Kokoelmapolitiikan tausta

Celian toiminnan lähtökohtana on tavoitella ja edistää lukemisesteisten henkilöiden tasa-arvoa kirjallisuuden ja tiedon saannissa. Celian kirjatuotanto ja -tarjonta perustuvat tekijänoikeuslain 17. pykälään, jonka mukaan Celia saa valmistaa saavutettavia kappaleita painetuista kirjoista sellaisia käyttäjiä varten, joille tavallinen painettu kirja ei sovi.

Kokoelmapolitiikka nojaa seuraaviin Celian yhteiskunnallisiin vaikutustavoitteisiin: Lukemisesteisten kansalaisten hyvinvoinnin ja elämisenlaadun parantamiseen ja kulttuuriin osallistumisen edistämiseen, tasa-arvoon kirjallisuuden ja tiedon saannissa sekä syrjäytymisen ehkäisemiseen ja aktiivisen kansalaisuuden mahdollistamiseen. Lisäksi kokoelmapolitiikassa otetaan huomioon erityisiä yhteiskuntapoliittisia tavoitteita:

Opetusministeriön kirjastopolitiikka 2015 (<http://www.minedu.fi/OPM/Julkaisut/2009/kirjasto_ohjelma.html>)

Kulttuuripolitiikan strategia 2020 <http://www.minedu.fi/export/sites/default/OPM/Julkaisut/2009/liitteet/opm12.pdf?lang=fi>

Pääministeri Jyrki Kataisen hallituksen ohjelma 22.6.2011 *”Hallituksen lapsi- ja nuorisopolitiikka parantaa nuorten kasvu- ja elinoloja, tukee nuorten aktiivista kansalaisuutta, sosiaalista vahvistamista ja terveitä elämäntapoja sekä tukee nuorten kasvua ja itsenäistymistä. Jokaiselle lapselle ja nuorelle taataan edellytykset ja pääsy osallisuuteen tietoyhteiskunnassa.”* (<http://valtioneuvosto.fi/hallitus/hallitusohjelma/fi.jsp>)

Kauno- ja tietokirjallisuuden osalta kokoelmapolitiikkaa ohjaa myös kirjastosta annettu laki. Sen mukaan kirjasto ”tuottaa ja lainaa piste-, ääni-, elektronista ja muuta erikoisvalmisteista kirjastoaineistoa”. Kirjastoaineistolla tarkoitetaan vastaavaa aineistoa, jota yleiset kirjastot hankkivat kokoelmaansa ja lainaavat asiakkailleen. Tekstien muuntopalvelu yksityishenkilöille tai yhteisöille ei sisälly Celian tarjoamaan maksuttomaan palveluun. Kokoelmapolitiikka noudattelee myös Kirjastotyön eettisiä periaatteita (<http://kirjastoseura.kaapeli.fi/admin/liitteet/liite_3176>).

## 1.3. Politiikan toteuttaminen

Politiikkaa toteutetaan muiden muassa seuraavilla osa-alueilla:

**Kirjavalinta** on keskeinen keino jolla kokoelman tavoitteet saavutetaan. Kirjat valitaan joko kustantajien ennakkotietojen perusteella tai kirjakaupasta haettujen näytelähetysten perusteella. Valinta perustuu asiakastoiveisiin, aineistolajikohtaisiin rajoituksiin (luku 3) sekä yleisiin valintaperiaatteisiin (luku 4.3.). Kirjavalintaan osallistuvat asiakaspalvelua ja kokoelmatyötä tekevät työntekijät.

**Aineistojen kuvailun** avulla esitellään kirjojen sisältöjä sekä varmistetaan kirjojen löytyminen aineistoluettelosta. Kuvailussa noudatetaan yleisiä kirjastoalan kuvailustandardeja sekä Celian omia sisällönkuvailuperiaatteita.

**Viestinnän ja markkinoinnin** keinoin kokoelma ja sen sisällöt tehdään näkyviksi ja houkutteleviksi. Viestinnän ja markkinoinnin avulla varmistetaan että kiinnostavia ja hyödyllisiä sisältöjä ei jää katveeseen ja myös vanhempi kirjallisuus on esillä. Viestintää ja markkinointia on mm.: uutuusluettelot ja kirjavinkkaus eri muodoissa (verkkopalveluissa, lapsi- ja senioriryhmille, videot, eri asiakasryhmille suunnitellut vinkkipaketit).

**Kokoelmien hyödyntäminen** on aktiivista kokoelman sisältöjen analysointia ja valintaa eri palvelu- ja jakelukanaviin.

**Kokoelmien arvioinnin** tarkoitus on kerätä tietoa kehittämisen tueksi. Osittain tämätapahtuu luontevana osana muuta kokoelmatyötä, esimerkiksi jokainen valintapäätös on arviointia. Systemaattisemmin tietoa hankitaan keräämällä tilastoja, tekemällä kohdennettuja asiakaskyselyjä sekä evaluoimalla kokoelman sisältöjä. Vuosittain tehtävä asiakastyytyväisyyskysely sekä asiakaspalvelutilanteissa saatu spontaani palaute antavat arvokasta informaatiota kokoelmien kehittämistyöhön.

# 2. Läpileikkaus asiakaskunnasta

*Kohderyhmä*

Kirjaston palveluiden kohderyhmä koostuu henkilöistä, jotka vamman tai sairauden vuoksi eivät voi lukea painettuja kirjoja, esimerkiksi heikkonäköisistä, kuurosokeista, sokeista, lukihäiriöisistä, kehitysvammaisista, afaatikoista ja lihastautia sairastavista.

Pohjoismaisen arvion mukaan kohderyhmä on 5 % väestöstä eli 250 000 henkilöä. Kirjastolla on tällä hetkellä asiakkaita 25 000. Kirjastolla on myös yhteisöasiakkaita (kirjastoja, oppilaitoksia, vanhusten palvelutaloja jne.). Eniten potentiaalisia asiakkaita on ikäihmisten ja lukihäiriöisten henkilöiden ryhmässä.

|  |  |
| --- | --- |
| **Kaikki lainaavat asiakkaat** | **Uudet lainaavat asiakkaat** |
| **Lukemisesteen mukaan**   * näkövamma 77 % * muut 15 % * lukihäiriö 8 % | **Lukemisesteen mukaan**   * näkövamma 56 % * muut 28 % * lukihäiriö 16 % |
| **Ikäjakauma**   * alle 18-v 8 % * 18 – 65 v 34 % * yli 65 v 58 % | **Ikäjakauma**   * alle 18-v 13,5 % * 18 – 65 v 30 % * yli 65 v 56,5 % |
| **Aktiivisten asiakkaiden sukupuolijakauma**   * naisia 63,5 % * miehiä 36,5 % | **Aktiivisten asiakkaiden sukupuolijakauma**   * naisia 60 % * miehiä 40 % |

|  |  |
| --- | --- |
| **Kieli** | **Lainaavat asiakkaat** |
| Suomi | 17 758 |
| Ruotsi | 1 071 |
| Englanti | 21 |

|  |  |
| --- | --- |
| **Aineistolaji** | **Lainaavat asiakkaat** |
| Äänikirja | 20 000 |
| Pistekirja | 240 |
| Elektroninen kirja | 630 |
| Koskettelukirja | 630 |
| Luetaan yhdessä kirja | 230 |
| Pistenuotti | 50 |

# 3. Aineistojen hankinta ja valinta

## 3.1. Hankintakanavat

Celian kokoelmiin lisätään vuosittain keskimäärin 1 700 uutta saavutettavaa kirjaa. Hankinta sisältää sekä Celian tuottamat aineistot että valmiina ostetut aineistot. Hankinnassa on päällekkäisiä nimekkeitä, koska sama nimeke voi olla tuotettu useaan eri muotoon. Esimerkiksi vuonna 2012 eri nimekkeitä hankittiin 1 801, kokonaismäärän ollessa 2 231. Hankintasuunnitelma tehdään vuosittain.

Celian omassa tuotantoyksikössä valmistetaan kaikki pistekirjat, elektroniset kirjat ja DaisyTrio - kirjat sekä osa äänikirjoista.

Suurin osa äänikirjoista tehdään alihankintana eri äänittämöissä. Äänikirjojen alihankinta kilpailutetaan kolmen vuoden välein.

Celialla on äänikirjojen suorahankintasopimuksia eri toimijoiden kanssa. Äänikirjojen suorahankinnan tarkoituksena on saada Celian asiakkaiden käyttöön kustannusosakeyhtiöiden tuottamia äänikirjoja. Pitkän tähtäimen tavoitteena on nostaa suorahankinnan osuutta kokonaishankinnasta.

Vieraskielistä kirjallisuutta ostetaan tai hankitaan vaihtosopimuksilla myös ulkomailta Celian sisarkirjastoista.

Lahjoituksista kirjasto päättää tapauskohtaisesti ottaako se tarjotun aineiston kokoelmiinsa.

## 3.2. Hankintaehdotukset

Asiakkaat voivat tehdä hankintaehdotuksia sekä vanhoista että uusista, vielä julkaisemattomista kirjoista. Kirjasto päättää kirjakohtaisesti tuottaako se asiakkaan toivoman kirjan. Tietokirjoista ei pääsääntöisesti tehdä yli viittä vuotta vanhoja kirjoja. Kaunokirjallisuudessa huomioidaan myös vanhempi aineisto.

## 3.3. Yleiset valintaperiaatteet

Noin puolet hankinnasta on kaunokirjallisuutta ja puolet tietokirjallisuutta. Lasten- ja nuortenkirjallisuuden osuus hankinnasta on noin 15 %. Mitään lajityyppiä tai tiedonalaa ei kirjavalinnassa suljeta pois. Kirjavalinnan apuvälineinä käytetään kustantajien listoja, arvosteluja, kirjallisuusblogeja ja muuta kirjallisuuteen liittyvää verkkoaineistoa. Valinnassa arvioidaan mm. seuraavaa:

* Aineiston sisältö
  + Tekijän tunnettuus
  + Kustantajan tunnettuus ja luotettavuus
  + Asioiden esittämistapa, kirjoitustyyli
  + Lähteiden käyttö
* Asiakasryhmien tarpeet
* Tiedetty ja arvioitu kysyntä
* Kokoelman monipuolisuus ja palvelevuus
* Ajankohtaisuus
* Kotimaisuus
* Kielijakauma

## 3.4. Rajoitukset

Celia ei tuota:

* Käsikirjoituksia
* Artikkeleita tai muita irrallisia tekstejä
* Sarjakuvia
* Kuvateoksia
* Laulukirjojen nuotteja
* Partituureja
* Sanakirjoja
* Hakuteoksia
* Matrikkeleita
* Väitöskirjoja
* Komiteamietintöjä
* Opinnäytetöitä
* Pyhien tekstien selitysteoksia
* Paikallishistorioita
* Yritys- ym. historiikkeja
* Ihmisarvoa loukkaavaa aineistoa
* Rasistista kirjallisuutta
* Rikokseen yllyttävää kirjallisuutta

Seuraavia tuotetaan rajoitetusti:

* Yli viisi vuotta vanhat kirjat ja uudet käännökset
  + Celia tuottaa saavutettavaan muotoon n. 30 % kaikesta Suomessa julkaistavasta yleisestä kirjallisuudesta. Hankintaresurssit eivät riitä täyteen kattavuuteen eivätkä kokoelmaan syntyvien aukkojen paikkaamiseen.
* Kielikurssit
  + Yleisimmistä kielistä (esim. englanti, saksa, ranska, venäjä) tuotetaan vähintään peruskurssit. Kurssien tekstikirjat tuotetaan äänikirjoiksi ja/tai pistekirjoiksi. Harjoituskirjat tuotetaan pistekirjoiksi.
* Omakustanteet
  + Omakustanteista hankitaan lähinnä Celian asiakkaiden kirjoittamia teoksia.
* Ammattikirjallisuus
  + Tuotettavalla ammattikirjallisuudella pitää olla myös yleisempää kiinnostavuutta. Myös aineiston ikä otetaan huomioon tuotantopäätöstä tehtäessä.
* Lehdet
  + Celia ei pääsääntöisesti hanki lehtiä kokoelmaan. Mahdollisesti tuotettavat lehdet täydentävät kokoelmaa joten niiden aihepiirin pitää olla sellainen, jossa asiakaskysyntä on kirjatarjontaa huomattavasti suurempi.
* Kirjasarjat
  + Kokoelmiin hankitaan kirjasarjoja, mutta Celia ei sitoudu tuottamaan sarjojen kaikkia osia.

## 3.5. Päällekkäistuotanto

Celian tavoitteena on vähentää päällekkäistuotantoa. Äänikirjojen suorahankinta on yksi keino tähän (ks. luku 3.1.). Päällekkäistuotantoa kuitenkin tehdään, mikäli muualla saatavilla oleva saavutettava aineisto ei vastaa asiakkaiden tarpeisiin. Aineiston saavutettavuus ei ole yksiselitteistä: jollekin asiakasryhmälle saavutettava tuote ei ole sitä toiselle, esimerkiksi äänikirja ei ole saavutettava kuulonäkövammaiselle. Myöskään julkisesti verkossa olevaa saavutettavaa materiaalia eivät kaikki asiakasryhmät pysty hyödyntämään.

## 3.6. Poistot

Poistoja tehdään hyvin vähän koska Celian kokoelmissa olevaa aineistoa ei ole juurikaan saatavissa mistään muualta. Poistoja tehdään lähinnä seuraavissa: vanhentunut tietokirjallisuus, huonokuntoiset koskettelukirjat ja luetaan yhdessä kirjat, vioittuneet äänitykset joita ei voida korjata.

# 4. Kuvaus aineistoista ja kokoelmista

## 4.1. Äänikirjat

Celian äänikirjatovatDaisy-formaattiin tallennettuja äänikirjoja. Pääosa äänikirjoista on ihmisen lukemia. Koneäänen avulla tuotetaan oppikirjoja ja joitakin tietokirjoja. Koneäänisissä kirjoissa on mukana myös kirjan teksti. Näitä kirjoja kutsutaan DaisyTrio -kirjoiksi.

Äänikirjakokoelmassa on monipuolisesti kauno- ja tietokirjallisuutta, oppikirjoja, lastenkirjoja ja ammatillista kirjallisuutta. Äänikirjat sopivat lähes kaikille asiakasryhmille pieniä lapsia ja kuulonäkövammaisia lukuun ottamatta.

## 4.2. DaisyTrio -kirjat

Celian DaisyTrio -kirjatovatDaisy-formaattiin tallennettuja kirjoja, jotka sisältävät painetun kirjan tekstin sekä ääneen luettuna että tiedostona. Ääni on luettu ihmisäänellä tai tuotettu tekstistä tietokoneohjelmien avulla koneääneksi. Ääni ja teksti on yhdistetty toisiinsa siten, että tietokoneohjelman avulla kuultava ääni näkyy ruudulla korostettuna.

Celian kokoelmissa olevista DaisyTrio -kirjoista suurin osa on alun perin korkeakouluopiskelijoille tuotettuja kirjoja, joissa ääni on koneääni. Ihmisäänellä luetuista DaisyTrio -kirjoista löytyy vieraiden kielten kirjoja, lastenkirjoja ja joitakin tietokirjoja.

Kirjavalinnan tehtävä on varmistaa, että valitut kirjat toimivat parhaiten juuri DaisyTrio -muotoisina. Erityisen hyvin DaisyTrio -kirjat sopivat lukihäiriöisille ja heikkonäköisille. DaisyTrio -kirjojen tuottaminen vaatii enemmän voimavaroja verrattuna muihin Celian tuottamiin aineistolajeihin. Kirjoja tehdään pääasiassa opiskelijoille ja lapsille.

## 4.3. Pistekirjat

Pistekirja koostuu yhdestä tai useammasta A4-kokoisesta pistekirjoituksella tulostetusta vihkosta.

Pistekirjoista ei pyritä luomaan kattavaa kokoelmaa, vaan tuotettavat pistekirjat valitaan pääasiassa asiakkaiden hankintaehdotusten perusteella. Pistekirjan valintaan vaikuttaa myös tuotettavan kirjan pituus. Pistekirjojen hankinnassa painotetaan lasten- ja nuorten kirjallisuutta. Kirjavalinnassa myös varmistetaan, että pistelukutaitoa opetteleville ja kuulonäkövammaisille löytyy sopivia kirjoja. Osa pistekirjoista tehdään harvennetulla rivi- ja merkkivälillä mikä helpottaa lukemaan opettelua.

Kokoelmassa on myös pieni määrä pistenuotteja. Pistenuotteja tehdään rajoitetusti asiakkaiden toiveiden perusteella.

Celian vanhoja pistekirjoja on saatavilla Varastokirjastosta. Pistekirjat soveltuvat pistelukutaitoisille näkövammaisille asiakkaille.

## 4.4. Elektroniset kirjat

Celian elektroniset kirjat talletetaan Daisy-formaattiin. Daisy-e-kirjat sisältävät kirjan tekstin.

E-kirjoiksi tuotetaan kaunokirjallisuutta, tietokirjallisuutta ja jonkin verran lasten ja nuorten kirjoja. E-kirjoista ei pyritä luomaan kattavaa kokoelmaa. Formaatti on uusi suurimmalle osalle asiakaskuntaa eikä sen käytettävyydestä eri apuvälineillä ja päätelaitteilla ole saatu vielä paljon tietoa.

Elektroniset kirjat soveltuvat parhaiten näkövammaiselle asiakkaalle, jolla on tarvittavat apuvälineet e-kirjojen käyttöön.

## 4.5. Koskettelukirjat ja Luetaan yhdessä -kirjat

Koskettelukirjat ovat värikkäitä, erilaisista materiaaleista tehtyjä tunnusteltavia kuvia sisältäviä lasten kuvakirjoja. Kirjoissa on kuvien lisäksi tekstiä sekä tavallisin kirjaimin että pistekirjoituksella

Koskettelukirjat tehdään käsityönä. Celia saa osan kirjoista lahjoituksina tai ostaa kirjat suoraan tekijöiltä tilauksen mukaan. Koskettelukirjoja tilattaessa huomioidaan eri käyttäjäryhmien, esimerkiksi näkövammaisten ja monivammaisten asiakkaiden tarpeet.

Koskettelukirjalainaajia on noin 600, heistä näkövammaisia on noin 40 %, monivammaisia noin 30 %, kehitysvammaisia noin 20 % ja laitoksia noin 10 %.

Luetaan yhdessä -kirjat ovat tavallisia lasten kuvakirjoja, joihin on liimattu läpinäkyvälle tarramuoville kirjoitettu pisteteksti. Kirjat on tarkoitettu näkövammaisille lapsille ja vanhemmille.

Kirjavalinnassa huomioidaan mm. tekstin pituus ja värikontrastit.

## 4.6. Julkaisuformaattien tulevaisuus

EPUB 3 on uusi kansainvälinen kirjaformaatti, joka on hyvin paljon Daisyn kaltainen. EPUB 3 -formaatissa on otettu saavutettavuus erityisesti huomioon. EPUB 3 kirjoissa on mahdollista yhdistää teksti ja ääni samalla tavoin kuin DaisyTrio-kirjoissa. EPUB 3 kirjoihin voidaan myös liittää videota, JavaScript-ohjelmia ja erilaisia kuvatyyppejä. Saavutettavuuden kannalta tärkeä ominaisuus on formaatin tuki puhesynteesitekniikalle, mikä mahdollistaa sen, että EPUB 3 kirjaan voidaan sisällyttää ääntämisohjeet TTS-ohjelmille.

EPUB 3 lukuohjelmia kehitetään ja EPUB 3 kirjojen tuottaminen lisääntyy pikkuhiljaa. Vaikuttaa hyvin todennäköiseltä, että EPUB 3 tulee julkaisuformaattina korvaamaan Daisyn seuraavan kymmenen vuoden kuluessa.

## 4.7. Kokoelman historia

Kirjaston ensimmäinen painettu kirjaluettelo julkaistiin vuonna 1901, kymmenen vuotta kirjaston perustamisen jälkeen. Kokoelmassa oli tuolloin 83 pistekirjanimekettä suomeksi ja 395 pistekirjanimekettä ruotsiksi. Suurin osa kirjoista oli kaunokirjallisuutta.

Vuoden 1943 luettelossa suomenkielisiä nimekkeitä oli 2 063 ja ruotsinkielisiä 2 307. Myös vieraskielisiä kirjoja oli tehty pisteille yhteensä 139 nidettä. Kaunokirjallisuuden osuus oli 64 %, joista 16 % lastenkirjallisuutta, tietokirjallisuuden osuus 36 %.

Äänikirjatuotanto alkoi vuonna 1955 jolloin tuotettiin 11 nimekettä. Kirjat olivat suomenkielisiä. Ensimmäiset ruotsinkieliset äänikirjat tehtiin vuonna 1957.

Vuonna 1975 kokoelmassa oli äänikirjoja 5 755 nimekettä ja pistekirjoja 5 607 nimekettä.

Vuonna 1990 suomenkielisiä äänikirjoja oli 7 711 nimekettä, ruotsinkielisiä äänikirjoja 1 317 nimekettä ja suomenkielisiä pistekirjoja 4 997 nimekettä. Kaunokirjallisuuden osuus oli 64 %, joista lastenkirjoja 10 % ja tietokirjallisuuden osuus 36 %.

Vuosien 1990 – 2012 vuosittainen äänikirjahankinta on vaihdellut välillä 1000 – 1800 nimekettä (sisältää oman tuotannon, vaihdot ja valmiina ostetut). Pistekirjoja hankitaan 250 – 350 nimekettä vuosittain.

Elektronisia kirjoja kauno- ja tietokirjakokoelmaan tehtiin kokeiluluontoisesti vuonna 1996. Vuosien 1998 - 2005 aikana e-kirjoja tehtiin vajaa 100 vuodessa. Vuodesta 2006 eteenpäin e-kirjoja on tuotettu vuosittain 250 – 350 nimekettä.

Ensimmäiset koskettelukirjat saatiin vuonna 1984. Aluksi koskettelukirjoja tuli muutamia nimekkeitä vuodessa. Nykyisin koskettelukirjoja hankitaan muutamia kymmeniä vuodessa.

Luetaan yhdessä kirjoja on tehty 1980-luvulta lähtien aluksi muutamia nimekkeitä vuodessa. Nykyisin hankinta on muutamia kymmeniä nimekkeittä vuodessa.

**Kokoelma vuonna 2012:**

|  |  |  |  |  |
| --- | --- | --- | --- | --- |
|  | **Määrä** | **Kaunokirjallisuus** | **Tietokirjallisuus** | **Lasten- ja nuorten kirjallisuus** |
| Äänikirja | 32 251 | 45 % | 43 % | 12 % |
| DaisyTrio | 119 | 9 % | 44 % | 47 % |
| Elektroninen kirja | 2 477 | 51 % | 34 % | 14 % |
| Pistekirja | 6 499 | 42 % | 30 % | 27 % |
| Pistenuotti | 283 | - | - | - |
| Koskettelukirja | 783 | 0 % | 0 % | 100 % |
| Luetaan yhdessä kirja | 602 | 0 % | 0 % | 100 % |
| **Yhteensä** | **43 014** | **45 %** | **40 %** | **15 %** |

Asiakaspalautteen ja listavertailujen perusteella kokoelman vahvuuksia ovat monipuolisuus ja ajankohtaisuus. Kokoelman heikko puoli on kattavuus. Hankintamäärät ovat kasvaneet pikkuhiljaa joten kokoelmaan on jäänyt paljon aukkoja, joiden paikkaamiseen ei ole resursseja. Nykyään tavoite on tuottaa vähintään 30 % Suomessa julkaistavasta yleisestä kirjallisuudesta saavutettavaan muotoon. Vertailulukuna käytetään Suomen Kustannusyhdistyksen tilastoja.

# 5. Taulukot

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| **Kirjakokoelma 2008-2012** |  |  |  |  |  |
|  | **2012** | **2011** | **2010** | **2009** | **2008** |
| **Yleinen kauno- ja tietokirjallisuus** |  |  |  |  |  |
| Äänikirjat | 32 251 | 30 433 | 28 870 | 27 048 | 22 660 |
| DaisyTrio | 119 | 92 | 72 | 31 | 28 |
| E-kirjat | 2 477 | 2 330 | 2 155 | 1 941 | 1 707 |
| Pistekirjat | 6 499[[1]](#footnote-1) | 6 315 | 6 072 | 5 938 | 5 659 |
| Pistenuotit | 283 | 282 | 281 | 380 | 378 |
| Koskettelukirjat | 783 | 739 | 661 | 621 | 595 |
| Luetaan yhdessä -kirjat | 602 | 591 | 571 | 559 | 543 |
| **Yhteensä** | **43 014** | **40 782** | **38 682** | **36 518** | **31 570** |
| **Perus- ja toisen asteen oppikirjat** |  |  |  |  |  |
| Äänikirjat | 1 169 | 1 071 | 969 | 901 | 767 |
| DaisyTrio | 48 | 31 | 31 | 28 | 2 |
| E-kirjat | 1 026 | 876 | 790 | 741 | 627 |
| E-kirjan kuvaliitteet | 271 | 215 | 191 | 157 | 106 |
| Pistekirjat | 1 374 | 1 274 | 1 190 | 1 236 | 1 112 |
| **Yhteensä** | **5 057** | **4 538** | **4 140** | **3 964** | **3 381** |
| **Korkea-asteen oppikirjat** |  |  |  |  |  |
| Äänikirjat | 2 414 | 2 404 | 2 378 | 2 461 | 1 953 |
| DaisyTrio | 805 | 615 | 478 | 239 | 32 |
| E-kirjat | 475 | 472 | 468 | 440 | 408 |
| E-kirjan kuvaliitteet | 7 | 7 | 7 | 0 | 0 |
| Pistekirjat | 19 | 16 | 15 | 1 | 0 |
| **Yhteensä** | **6 134** | **5 918** | **5 724** | **5 602** | **4 346** |

**Kauno- ja tietokirjallisuuden hankinta kirjakokoelmaan 2003-2012**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Ääni-** | **Yhdis-** | **Elektro-** | **Piste-** | **Luetaan** | **Kosket-** |  | **Eri** |
|  | **kirjat** | **telmä-** | **niset** | **kirjat ja** | **yhdessä** | **telu-** | **Yhteensä** | **nimek-** |
|  |  | **kirjat** | **kirjat** | **-nuotit** | **-kirjat** | **kirjat** |  | **keitä** |
| **2012** | 1 818 | 27 | 147 | 184 | 11 | 44 | 2 231 | 1 801 |
| **2011** | 1 579 | 20 | 171 | 236 | 20 | 78 | 2 104 | 1 640 |
| **2010** | 1 319 | 41 | 215 | 275 | 30 | 40 | 1 920 | 1 412 |
| **2009** | 1 221 | 3 | 235 | 297 | 24 | 28 | 1 808 | - |
| **2008** | 1 166 | 20 | 270 | 273 | 45 | 61 | 1 835 | - |
| **2007** | 1 046 | 2 | 236 | 240 | 39 | 24 | 1 587 | - |
| **2006** | 1 055 | 3 | 333 | 292 | 14 | 19 | 1 716 | - |
| **2005** | 1 076 | 2 | 291 | 208 | 61 | 15 | 1 653 | - |
| **2004** | 1 083 | 1 | 84 | 262 | 26 | 53 | 1 509 | - |
| **2003** | 1 039 | 0 | 81 | 212 | 16 | 46 | 1 394 | - |
| **11/12** | **15%** | **35%** | **-14%** | **-22%** | **-45%** | **-44%** | **6%** | **10%** |

|  |  |  |  |
| --- | --- | --- | --- |
|  |  |  |  |

**Aktiivisten asiakkaiden määrän, lainojen ja kirjahankinnan kehitys**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** | **2012** |
| **Aktiivisia asiakkaita** | 8 175 | 8 485 | 8 963 | 8 118 | 8 377 | 10 190 | 11 829 | 13 204 | 12 992 | 14 329 | 15 685 |
| **Lainoja** | 322 233 | 312 429 | 294 992 | 348 227 | 453 229 | 683 400 | 825 764 | 947 945 | 978 119 | 985 072 | 1 028 404 |
| **Kirjahankintoja** | 1 507 | 1 394 | 1 509 | 1 653 | 1 716 | 1 587 | 1 835 | 1 808 | 1 920 | 2 104 | 2 231 |
|  |  |  |  |  |  |  |  |  |  |  |  |
| **Lainoja / aktiivinen asiakas** | 39,4 | 36,8 | 32,9 | 42,9 | 54,1 | 67,1 | 69,8 | 71,8 | 75,3 | 68,7 | 65,6 |
| **Kirjahankintoja / aktiivinen asiakas** | 0,18 | 0,16 | 0,17 | 0,20 | 0,20 | 0,16 | 0,16 | 0,14 | 0,15 | 0,15 | 0,14 |

**Aktiivisten asiakkaiden määrän ja kokoelman kehitys**

|  |  |  |  |  |  |
| --- | --- | --- | --- | --- | --- |
|  | **2008** | **2009** | **2010** | **2011** | **2012** |
| **Aktiivisia asiakkaita** | 11 829 | 13 204 | 12 992 | 14 329 | 15 685 |
| **Kokoelma (kaikki aineistolajit)** | 31 570 | 36 518 | 38 682 | 40 782 | 43 014 |
| **Nimekettä / asiakas** | 2,67 | 2,77 | 2,98 | 2,85 | 2,74 |

**Äänikirjakokoelman käyttöaste (= nimekkeet joita lainattu vähintään kerran)**

|  |  |  |
| --- | --- | --- |
|  | **2011** | **2012** |
| **Kaikki äänikirjat** | 78 % | 77 % |
| **Suomenkielinen kaunokirjallisuus** | 95 % | 95 % |
| **Ruotsin- ja vieraskielinen kaunokirjallisuus (kaikki kielet)** | 53 % | 63 % |
| **Ruotsinkielinen kaunokirjallisuus** | 52 % | 47 % |
| **Englanninkielinen kaunokirjallisuus** | 96 % | 90 % |
| **Suomenkielinen lasten- ja nuorten kirjallisuus** | 87 % | 87 % |
| **Ruotsinkielinen lasten- ja nuortenkirjallisuus** | 57 % | 40 % |

**Pistekirjakokoelman käyttöaste (= nimekkeet joita lainattu vähintään kerran)**

|  |  |  |
| --- | --- | --- |
|  | **2011** | **2012** |
| **Kaikki suomenkieliset pistekirjat** | 42 % | 22 % |
| **Suomenkielinen kaunokirjallisuus** | 39 % | 21 % |
| **Suomenkielinen lasten- ja nuortenkirjallisuus** | 57 % | 35 % |
| **Tietokirjat** | 35 % | 15 % |

1. Luku sisältää myös Varastokirjastossa olevat Celian vanhat pistekirjat. [↑](#footnote-ref-1)